CELEX: 32022D0452
Language: fi
Date: 2022-03-18 00:00:00
Title: Neuvoston päätös (YUTP) 2022/452, annettu 18 päivänä maaliskuuta 2022, siviiliturvallisuusalan uudistamista koskevasta Euroopan unionin neuvontaoperaatiosta Ukrainassa (EUAM Ukraina) annetun päätöksen 2014/486/YUTP muuttamisesta

21.3.2022   
               
               
                  FI
               
               
                  Euroopan unionin virallinen lehti
               
               
                  L 92/3
               
            
         NEUVOSTON PÄÄTÖS (YUTP) 2022/452,
         annettu 18 päivänä maaliskuuta 2022,
         siviiliturvallisuusalan uudistamista koskevasta Euroopan unionin neuvontaoperaatiosta Ukrainassa (EUAM Ukraina) annetun päätöksen 2014/486/YUTP muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 42 artiklan 4 kohdan ja 43 artiklan 2 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:
         
                     (1)
                  
                  
                     Neuvosto hyväksyi 22 päivänä heinäkuuta 2014 päätöksen 2014/486/YUTP (1) siviiliturvallisuusalan uudistamista koskevasta Euroopan unionin neuvontaoperaatiosta Ukrainassa (EUAM Ukraina).
                  
               
                     (2)
                  
                  
                     Venäjän federaatio käynnisti Ukrainaa vastaan 23 päivänä helmikuuta 2022 ilman edeltävää provokaatiota toteutetun ja perusteettoman sotilaallisen hyökkäyksen, jonka Eurooppa-neuvosto tuomitsi ehdottoman jyrkästi 24 päivänä helmikuuta 2022 hyväksymissään päätelmissä.
                  
               
                     (3)
                  
                  
                     Venäjän federaation sotilaallinen hyökkäys on johtanut erityisesti siihen, että Ukrainasta pakenee pakolaisia sen naapurina olevien jäsenvaltioiden alueelle.
                  
               
                     (4)
                  
                  
                     EUAM Ukraina ei voi enää panna toimeksiantoaan täysimääräisesti täytäntöön Ukrainan alueella.
                  
               
                     (5)
                  
                  
                     Niin kauan kuin nykyiset olosuhteet vallitsevat Ukrainassa, EUAM Ukrainan olisi annettava Ukrainan viranomaisille tukea, jolla helpotetaan pakolaisvirtaa Ukrainasta sen naapureina oleviin jäsenvaltioihin ja humanitaarisen avun pääsyä Ukrainaan.
                  
               
                     (6)
                  
                  
                     Sen vuoksi päätös 2014/486/YUTP olisi muutettava tämän mukaisesti.
                  
               
                     (7)
                  
                  
                     EUAM Ukraina toteutetaan tilanteessa, joka voi huonontua ja joka saattaa vaarantaa perussopimuksen 21 artiklassa määritettyjen unionin ulkoisen toiminnan tavoitteiden saavuttamisen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Lisätään päätökseen 2014/486/YUTP artikla seuraavasti:
            
               
                  ”2 a artikla
                  Tilapäiset tehtävät
                  
                     1.   EUAM Ukrainalla on tilapäisenä lisätehtävänä opastaa asiaankuuluvia Ukrainan viranomaisia, erityisesti Ukrainan rajavartiolaitosta, tullilaitosta ja paikallisia poliisivoimia, 18 päivästä maaliskuuta 2022 alkaen siihen päivään saakka, jona poliittisten ja turvallisuusasioiden komitea päättää toisin, tavoitteena helpottaa Ukrainasta Puolaan, Romaniaan ja Slovakiaan suuntautuvaa pakolaisvirtaa ja humanitaarisen avun virtaa.
                  
                  
                     2.   Ukrainan viranomaisten opastamiseksi EUAM Ukrainan tehtävänä on myös
                     
                                 —
                              
                              
                                 laatia tilannekuva Ukrainan ja unionin välisestä rajaliikenteestä ja helpottaa tätä koskevien tietojen vaihtoa Ukrainan, jäsenvaltioiden sekä unionin toimielinten ja virastojen, erityisesti Euroopan raja- ja merivartioviraston (Frontex), välillä;
                              
                           
                                 —
                              
                              
                                 kartoittaa mahdollisia parannuksia ja antaa Ukrainan viranomaisille strategista neuvontaa, jotka koskevat pakolaisten ja humanitaarisen avun pääsyn helpottamista Ukrainan ja unionin välisen rajan yli;
                              
                           
                                 —
                              
                              
                                 avustaa, tukea, seurata, neuvoa ja opastaa Ukrainan viranomaisia rajanylityspaikoilla suoritettavassa rajaliikenteen hallinnassa.
                              
                           
                  
                     3.   Tässä artiklassa säädettyjen Ukrainaa tukevien tilapäisten lisätehtävien hoitamiseksi EUAM Ukrainan osat voivat tilapäisesti sijaita Puolassa, Romaniassa tai Slovakiassa, ja ne harjoittavat toimintaansa rajanylityspaikkojen Ukrainan puoleisella maaperällä. EUAM Ukrainan ja kyseisten jäsenvaltioiden välillä voidaan sopia tätä koskevista järjestelyistä.
                  
               
            
         
         
            2 artikla
            Voimaantulo
            Tämä päätös tulee voimaan päivänä, jona se hyväksytään.
         
         
            Tehty Brysselissä 18 päivänä maaliskuuta 2022.
            
               
                  Neuvoston puolesta
               
               
                  Puheenjohtaja
               
               J.-Y. LE DRIAN
            
         
         
            (1)  Neuvoston päätös 2014/486/YUTP, annettu 22 päivänä heinäkuuta 2014, siviiliturvallisuusalan uudistamista koskevasta Euroopan unionin neuvontaoperaatiosta Ukrainassa (EUAM Ukraina) (EUVL L 217, 23.7.2014, s. 42).